정조 4년
庚子正月初八日辰時。上御仁政門。朝參入侍時。行都承旨兪彦鎬。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。假注書閔孝克李錫夏。記注官權應奎。記事官金載瓚。以次侍立訖。上具翼善冠袞龍袍。乘輿出仁和門。詣仁政門殿座。百官入就位。行四拜禮訖。上曰。奏事官。姑勿引接事。分付。而申飭押班監察。百官班次。使之整齊。可也。命在學進前。仍命孝克等。於承旨進前時。隨而進前。孝克進伏失次。上曰。假注書閔孝克汰去。出榻敎上曰。事變注書召入。可也。賤臣承命出來。分付後。還奏曰。肅章門排立軍。不爲開路。故事變注書不得入來矣。上命下標信。事變注書李彦祜。進伏。上曰。注書。出去。左議政。姑爲出去。以待下敎事。分付。可也。賤臣錫夏承命出傳後。還入。上命書傳敎曰。從古勳貴之家。不顚則沛。鮮克有終。若稽載籍。一轍相尋。大抵人心易狃於盈成。事變每起於驕汰。上猜疑而受薄恩之譏。下橫肆而底湛滅之禍。可勝歎哉。嗚呼。予寡人。庸主凡辟也。治法征謨。安有明快磊落底氣像。而如其全安調劑之念。常著胸中。妄自以爲庶免古帝王。不保終之歎矣。奈之何近者國勢朝象。岌岌遑遑。兆眹危怕。不亡無幾。此曷故焉。惟予任非其人。權移于下之致。予無省覺。縱不自愧。噫。予群僚。謂予何許主也。然予徒事追愆悔尤。而不思所以矯革之道。則竊懼殺活威福之柄。將至莫可收拾。而坐視國家之俱亡。予豈忍爲是。苟論今日之首辜。莫非一大臣之罪也。作相五朔。威勢四張。亂我邦家。斁我義理。其計疑晦。其心捭闔。簸弄藉賣。無所不至。使擧世小大。靡然知有大臣敎令。不復知有朝廷隄防。噫嘻痛矣。國家何負於此大臣。而大臣之負國家。胡至斯極。試以一二事言之。營爲在中。則或混忠逆之別。耽求無厭。則全昧人鬼之分。慾之所向。曾水火之不避。意之所在。雖叔姪而不顧。粵在乙未冬間。猶懷其然豈其然之心。雖從簠簋之義。不欲一一臚列。而然其隱情。常在於失志背公之流。觀於交結汲引。而可以知之。不徒此也。瞰其姪之謝事。彼以新卜大臣。忙忙出肅。有若排擯代立者然。固是家庭之變怪。而猶且以爲不足。忽忌器之誡。冒開棘之嫌。乃敢密敎腹心。廣布鷹犬。侵辱有勳勞之首相。竝及其兄譖訐之章。公車日積。甚矣何其無恥無倫也。噫。明義錄之書。卽一部春秋。而所樹立者。又是誰某。則外假懲討之名。內售漫漶之計。强拈已昭晣無係關之事。目人以黨逆曰。夫夫也。曾與某賊相善。乃逆也。隱然以討逆之家。歸之於共逆之科。天下寧有是哉。執此以究之。此大臣平素揣摩。亦可逭此等之謗乎。予之猶未索言者。非爲其人。恐傷其家也。如以事理推之。均是同休戚之家。而我以攘奪之計。戕人無罪之兄。欲人之不滅有累之叔。豈非反常之擧乎。又況前領相。旣以厥兄之事。被人汚衊。則安知無奉朝賀之。又因乃叔之事。爲人所傷毁乎。若此不已。則兩家成隙。不徒更作向來南北之風波。且其原編。毁其板火其文而後已。噫嘻。論厥負犯。可謂深重。予若更事趑趄。持疑不決。則不知宗國。稅駕於何地。豈非大是凜然處乎。姑寬三苗之竄。庸寓兩行之義。左議政洪樂純。爲先削奪官爵。門外黜送。上曰。此傳敎高聲讀之。令在班者皆聽。可也。在學讀之訖。上曰。目今朝象如此。國不可爲國矣。命書傳敎曰。領府事金尙喆拜領議政。領敦寧府事李溵拜左議政。上曰。臺諫牌去來。何如。彦鎬曰。大司憲李普行。掌令尹弼秉。持平許霮韓晩裕皆牌不進矣。上曰。大司諫林得浩牌招。大司憲李普行。爲先遞差。竝出榻敎命書傳敎曰。李普行之罪。可勝言哉。論厥負犯。難以殫記。如無大關係者。則顧今朝著渙散。世臣零落之時。尙恐不能保合。安有此處分乎。然此而寬恕。則朝家刑政。將爲宵小失志之徒所竊弄。寧有是乎。蓋普行之罪。千百化身。其端不一。而罔念圖報之義。惟懷潛試之計。至於今番事。而附麗之跡。奰愎之態。尤無所逃焉。如其侵辱重臣。特是餘事之餘事。噫。彼明義一部。何等丹書。而幺麽一普行。欲滓穢之漫漶之。倫綱掃地。禍熖滔天。予寡人莫敢誰何於其間。但曰。唯唯。雖謂之徒擁虛位。可也。噫。普行之眼。不知有君父久矣。此非普行剛戾而然也。有所恃故耳。人臣負此罪名。焉有容息如常者乎。且予所大懼者存焉。攻重臣。似出於嚴懲討之意。而末梢精神。全不在是。陽執似是之義。暗售輪囷之謀。幾何而不請某賊某賊之伸暴乎。昨年春略提深惡之事。至言於其子。此乃愛欲生之意也。然而伊後推遷至此。莫非予昏庸之致。予豈可但事自尤。不念矯變之道乎。大抵。論以大義。律以常憲。固當嚴鞫得情。而近年以來。屢興大獄。人心尙未底定。爲是之慮。且從末勘。李普行絶島安置。上曰。注書出去。令金吾堂上之入來朝班者。卽爲磨鍊配所。可也。賤臣錫夏承命出來分付後。還入。上命書傳敎曰。授卿以元輔之任。寄卿以仔肩之托。以卿平日誠款。胡不卽日造朝。以濟國事乎。況今朝儀已設。鼎席皆空。臨軒待卿。不啻如渴。急於招延。未暇長語。卿其入來肅命。仍參朝班事。遣都承旨。傳諭于領議政。與之偕入。彦鎬承命出去。又命書傳敎曰。旣諭於領相敦諭傳敎中。方値朝參。待卿入來。卿等入來。然後庶可以成儀。卿其卽爲肅命事。遣承旨。傳諭于左議政。尙集承命出去。上曰。上注書汰去傳旨書入。其代斯速擬入。賤臣錫夏承命出來。傳旨及望單子書入。上命書傳敎曰。政官牌招開政。又命書傳敎曰。大臣置處政事。今日政擧行。又命書傳敎曰。有實故玉堂。今姑許遞。今日政差出。又命書傳敎曰。論思之責。寧激無渝。而含糊苟容之習。莫逭於前月一疏。又若今番辭章。諛悅爲事。依違兩間。曾謂此玉堂。或有氣力。不料巽懦至此也。且李普行之跳踉。由於堂啓中措語矣。徐命膺居銓時事。已是年久灰冷之事。而勿論當否。以何委折。不先不後。忽地論斥於今日乎。未知命膺之得罪於公議者。別有何事。而因私逞公。十目難掩。此不明示好惡。殊非正人心靖朝著之道。然原其心。不過怵畏忙怯之致。亦何足深責。副校理沈煥之。姑先遞差。原疏給之。又命書傳敎曰。誰謂乃父之子。有此擧措乎。向來領相辭疏。下語草草。許多可暴可明之事。却顧長慮。置之不屑之科。初未嘗拶逼者。則堂疏中云云。何嘗一毫彷彿乎在言地者。如欲吹覓於大臣。以不能屢疏伸辨爲說。則雖不知大臣本情。不害爲勤攻之一端。今忽反是。以弟辨兄之事。鑿空捏虛。至曰。云云。令人不滿一哂。且所謂自歸不靖之說。予則以爲。反爲此人準備語也。非不欲嚴繩。而此人之柔善。予所稔知。況爲今之人。苟非强梁者。頣指所向。孰敢不從。姑從末勘。副提學李義弼罷職。上曰。玉堂有闕之代。今日政差出。竝待下批。牌招察任。出榻敎兼兵曹判書具允鈺曰。全羅兵使今當差出。而擬望之人乏少。他道水使竝擬。何如。上曰。依爲之。出擧條在學曰。今日政新除授臺諫。竝待下批。卽爲牌招察任。何如。上曰。依爲之。出擧條今日政新除授臺諫。竝待下批牌招。出榻前定奪。上曰。奏事官引接事。分付。可也。贊儀引二品以上。進前。判府事鄭弘淳曰。伏未審。昨日動駕之餘。聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。知事具善復曰。今年春操停止之命。出於爲軍民之聖意。每當停操之時。易致軍兵之虛伍。器械之不精。分付各道帥臣。闕伍之塡充。軍器之修補。加意另飭之意。出擧條申飭。何如。上曰。依爲之。出擧條戶曹判書金華鎭曰。凡事飭久則懈弛。申飭則有效。雖以今番京畿陸運邑稅穀觀之。歲前畢納事。筵稟發關矣。各邑果能及期準納。無一邑或後。此是已驗之效。況昨年年事擧皆登熟。凡干稅納。無論米錢木布。民間收捧。別無稽滯之慮。申飭諸道。必於定限內。使之無遺上納。而尺文考還之法。法意甚嚴。各道道臣。如能趁限考還。無所容貸。則各邑雖欲稽忽。有不可得。且自本曹。考其來納日字。或有過限遲滯者。這這摘發。草記論責。以爲懲勵之地爲宜。以此出擧條。預爲分付各道。何如。上曰。依爲之。出擧條禮曹判書李衍祥曰。歲初孝烈。當爲抄啓。而外邑所報尙多來到處。從速修報之意。各別申飭。何如。上曰。依爲之。出擧條校理姜忱李度默。副校理李儒慶。副修撰柳孟養趙鼎鎭曰。人臣事君之道。惟在義理二字。義理不明。則將何以藉手事君哉。三司合啓中諸賊。卽今日臣子不共戴天之讎。而迄今容貸。不賜允從。君臣之義。由是而晦塞。倫常之理。職此而斁絶。此莫非臣等誠意淺薄之致。而以恩屈法。以私掩公。亦不能無憾於天地之大。顧今歲鑰已改。懲討之不行。居然爲五載矣。今日不誅。明日不討。將至於六年七年。而終不可誅討耶。此賊不誅。則義理終不得明。倫常終不得正。伏乞廓揮乾斷。快賜兪音。使一箇義理。復明於天地之間焉。上曰。已諭於前後三司之批矣。出擧條忱等曰。歲初朝參。與他朝會有異。而諸臺之一不進參。事體所在。不可無警。請今日違牌臺臣。施以譴罷之典。上曰。依爲之。出擧條今日不參臺諫罷職。出榻前定奪。上入幕次。命在學入侍。仍命書傳敎曰。卿之樹立。何如。卿之事業。何如。卿可謂有勳勞於國家矣。予曰。有勳勞者無他。因卿之尺疏叫閽。而群凶潛滋之謀莫售。天地之間君臣之倫常。賴以不泯。古有社稷臣。於卿近之。使卿恃功沽恩。貪饕威福。則卿雖有不世之樹立。罕比之事業。司直之地。豈無勤攻之論。而卿則不然。予以卿超擢至此位者。所以正國是定民志也。卿乃兢畏謙抑。何嘗膠撓於世道。參涉於時事乎。此雖使之然也。在卿不害爲全身保家之一端。誰料如卿謹愼而卿家之遭罹。至此之罔測也。此固寡人不能調劑之罪也。撫躬慙恨。無面可顯。大抵。卿之家與奉朝賀之家。所宜樂則共之。憂則共之。只知有公。不知有私。而予使卿等之家。不能寅協保存。戈戟相尋。讎釁已成。至於莫可奈何之境。卿之辭疏中。領揆文衡。弓矢斧斤之說。李普行則斥卿以語不擇發。予則以爲卿之對辨。猶有囁嚅不敢盡言者。爲卿竊不勝其慨也。近日朝象之淆亂。一則由於領揆。二則作於文衡。予雖不言。一世自有公眼。雖欲諱也。其可得乎。因是而莫大之大義。將至斁滅。莫重之重倫。幾乎壞敗。至於卿兄所遭。令人不滿一笑。此則具悉於前後辭敎矣。又若憲避中樹立自樹立公法自公法。豈可以樹立之故。廢公法云云。正是渠輩自道之說也。予則又以爲奉朝賀。雖有許多勳勩。至於其叔。何嘗有寸能尺勞。而兜攬至此。已是予失政之大者。而畢竟藉以懲討。欲爲漫漶義理。甘作明義錄之罪人。不可以奉朝賀之樹立。貸其叔於公法也。以是已有所勘斷。而在卿處義。但當公耳忘私。國耳忘家而已。焉有可辭之端乎。卿或執拗。不變前日退巽之守。則卽欲自處以彼疏中云云之語也。古今天下。安有如許事乎。卽此一節。實係君臣之大防。卿其念之念之。斯速造朝。是予所顒望也。至於日前解卿相職。不但俾卿一伸廉隅。予於是別有所商量者。大抵前車之覆。蓋是權太盛位太隆。自以爲身不死。則位不改云爾。以故不特自恃自固。自底顚危。從又爲人之怒鬼之猜。所交萃而然也。此則有物理不得不然者。噫。懲羹在彼。胡不使卿。暫避重務。以爲行且用卿之道乎。此又予爲卿保惜之意也。竝須諒之。第於西樞散銜。決不容許久不肅。卿其幡然改圖。莫負小子之至意。玆遣承宣。宣予肝膈之諭。更冀卿之照悉也。仍傳曰。此敦諭。遣右副承旨。傳諭于徐領府事。與之偕入。上曰。注書。出去。大臣去就。知入。可也。賤臣承命出問後還奏曰。姑無去就矣。上命在學退出。少間復殿座。以大司憲望筒。上曰。大司憲非李在簡李鎭衡。則無可爲之人乎。命書傳敎曰。吏曹參判李義翊。大司憲除授。此望筒勿施。上曰。大臣去就。催促知入。而如有書啓。持入。可也。賤臣錫夏承命出問後還奏曰。書啓入來。而未及正書。故不得持入矣。上命入書啓草。覽後仍還下。上曰。問于諸臺。若無新啓。俱爲退去。而贊儀呼禮畢。可也。在學以諸臺無新啓還奏。贊儀呼禮畢。上乘輿。由仁和門還內。諸臣以次退出。